Mosonmagyaróvár Nagytérségi Hulladékgazdálkodási Önkormányzati Társulás Társulási Tanács Elnökétől

  *3. sz. napirend*

**ELŐTERJESZTÉS**

a Társulási Tanács 2023. február 7-i ülésére

Tárgy:  Közszolgáltató Nonprofit Korlátolt Felelősségű Társaság könyvvizsgálói feladatainak ellátására történő pályáztatás

Előterjesztő: Dr. Árvay István elnök

Megtárgyalta: -

|  |
| --- |
| Előkészítő szervezeti egység: Polgármesteri Hivatal – térségi koordinátor |
| Készítette: Czinderné dr. Hegedüs Éva térségi koordinátor  |
| Pénzügyi fedezetet nem igényel. |
| Törvényességi szempontból kifogást nem emelek, beterjesztésre alkalmas: |
| Fehérné dr. Bodó Mariann címzetes főjegyző |

A napirendet **nyilvános** **ülésen** szükséges tárgyalni, a határozat elfogadásához **egyszerű többség** szükséges.

Tisztelt Társulási Tanács!

A Társulás gazdasági társaságánál a RAAB AUDIT Adótanácsadó- és Könyvvizsgáló Kft-vel

(9012 Győr, Szent István út 10. I./3. Dr. Szabó István könyvvizsgáló) könyvvizsgálói feladatok ellátására kötött szerződés 2023. június 30. napján lejár.

Tekintettel a szerződés lejártára, intézkedni szükséges a könyvvizsgálói feladatok ellátására irányuló megbízás körében.

Az alábbi szabályozási keretek között javaslom a pályáztatási eljárás lefolytatását:

A pályáztatást a gazdasági társaság belső szabályzata alapján, az alapítóként működő Társulás iránymutatásával és az általa támasztott alapfeltételekkel folytatja le. A pályázók, ajánlattevők meghallgatását szintén a gazdasági társaság feladat- és hatáskörébe javaslom utalni azzal, hogy az ügyvezető a benyújtott ajánlatok értékelésével javaslatot tesz a Társulási Tanácsnak a megválasztandó könyvvizsgáló személyére vonatkozóan.

A Polgári Törvénykönyvről szóló 2013. évi V. törvény (a továbbiakban: Ptk.) 3:38. §-a – mint a jogi személy törvényes működésének biztosítéka – a következőképpen rendelkezik az állandó könyvvizsgálóról:

***3:38. §*** *[Állandó könyvvizsgáló]*

*(1) Ha a jogi személy a könyvvizsgálat ellátására állandó könyvvizsgálót vesz igénybe, az állandó könyvvizsgáló feladatai ellátása érdekében betekinthet a jogi személy irataiba, számviteli nyilvántartásaiba, könyveibe, a vezető tisztségviselőktől, a felügyelőbizottság tagjaitól és a jogi személy munkavállalóitól felvilágosítást kérhet, a jogi személy fizetési számláját, pénztárát, értékpapír- és áruállományát, valamint szerződéseit megvizsgálhatja.*

*(2) Ha az állandó könyvvizsgáló a jogi személy vagyonának olyan változását észleli, amely veszélyezteti a jogi személlyel szembeni követelések kielégítését, vagy ha olyan körülményt észlel, amely a vezető tisztségviselők vagy a felügyelőbizottsági tagok e minőségükben kifejtett tevékenységükért való felelősségét vonja maga után, késedelem nélkül köteles az ügyvezetésnél kezdeményezni a tagok - tagság nélküli jogi személyek esetén az alapítói jogkör gyakorlójának - döntéshozatalához szükséges intézkedések megtételét. Ha a kezdeményezés nem vezet eredményre, a könyvvizsgáló köteles a feltárt körülményekről a jogi személy törvényességi felügyeletét ellátó nyilvántartó bíróságot értesíteni.*

A Ptk. 3:129-131. §-aiban további részletszabályokat állapít meg, az alábbiak szerint:

Az állandó könyvvizsgáló **feladata, hogy a könyvvizsgálatot szabályszerűen elvégezze, és ennek alapján független könyvvizsgálói jelentésben foglaljon állást arról, hogy a gazdasági társaság beszámolója megfelel-e a jogszabályoknak és megbízható, valós képet ad-e a társaság vagyoni, pénzügyi és jövedelmi helyzetéről, működésének gazdasági eredményeiről**.

Az állandó könyvvizsgáló **a könyvvizsgálói nyilvántartásban szereplő egyéni könyvvizsgáló vagy könyvvizsgáló cég lehet.** Ha könyvvizsgáló cég látja el a könyvvizsgálói feladatokat, ki kell jelölnie azt a személyt, aki a könyvvizsgálatot személyében végzi.

**A könyvvizsgálót a társaság legfőbb szerve választja.** A könyvvizsgálóval a megbízási szerződést az ügyvezetés a kijelölést vagy választást követő kilencven napon belül köti meg, azzal, hogy **a megbízás feltételeit és díjazását a legfőbb szerv határozza meg**.

Az állandó könyvvizsgálót **határozott időre, legfeljebb öt évre lehet megválasztani**. Az állandó könyvvizsgáló **megbízásának időtartama nem lehet rövidebb, mint a legfőbb szerv által történt megválasztásától a következő beszámolót elfogadó ülésig terjedő időszak**.

**A megválasztást befolyásoló kizáró és összeférhetetlenségi okok:**

Nem lehet állandó könyvvizsgáló a gazdasági társaság tagja, vezető tisztségviselője, felügyelőbizottsági tagja és e személyek hozzátartozója. Nem lehet állandó könyvvizsgáló a társaság munkavállalója e jogviszonya fennállása idején, és annak megszűnése után három évig.

A közhasznú jogállással bíró gazdasági társaságok esetében az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 38. § (3) bekezdése további összeférhetetlenségi szabályokat állapít meg:

 *„Nem lehet a felügyelő szerv elnöke vagy tagja, illetve könyvvizsgálója az a személy, aki*

*a)  a döntéshozó szerv, illetve az ügyvezető szerv elnöke vagy tagja (ide nem értve az egyesület döntéshozó szervének azon tagjait, akik tisztséget nem töltenek be),*

*b) a közhasznú szervezettel e megbízatásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik,*

*c) a közhasznú szervezet cél szerinti juttatásából részesül - kivéve a bárki által megkötés nélkül igénybe vehető nem pénzbeli szolgáltatásokat, és az egyesület által tagjának a tagsági jogviszony alapján a létesítő okiratban foglaltaknak megfelelően nyújtott cél szerinti juttatást-, illetve*

*d) az a)-c) pontban meghatározott személyek közeli hozzátartozója.”*

A köztulajdonban álló gazdasági társaságok takarékosabb működéséről szóló 2009. évi CXXII. törvény 4. § (1c) bekezdése alapján a könyvvizsgáló személyére az ügyvezetés a felügyelőbizottság egyetértésével tesz javaslatot a társaság legfőbb szervének.

Kérem a Tisztelt Tanács támogatását!

Mosonmagyaróvár, 2023. január 31.

 Dr. Árvay István s.k.

 elnök

**Határozati javaslat:**

…./2023. (II.7.) TT határozat

1. Mosonmagyaróvár Nagytérségi Hulladékgazdálkodási Önkormányzati Társulás, mint a Kisalföldi Hulladékgazdálkodási Nonprofit Kft. alapítója elrendeli, hogy a gazdasági társaság vezető tisztségviselője az állandó könyvvizsgálói feladatok ellátására érvényes belső szabályozásuknak megfelelően folytasson le beszerzést, illetve írjon ki pályázatot.

A Társulási Tanács megbízza a gazdasági társaság ügyvezetőjét a pályáztatás lebonyolításával az alábbi 2/A-E. pontokban részletezett érvényesítendő feltételekkel.

1. A pályáztatás során érvényesítendő feltételek a következők:
2. **Szakmai elvárások, az ajánlat tartalmi elemei:**

Pályáztatható az érvényes könyvvizsgálói engedéllyel rendelkező könyvvizsgáló, illetve könyvvizsgálói társaság a Magyar Könyvvizsgálói Kamaráról, a könyvvizsgálói tevékenységről, valamint a könyvvizsgálói közfelügyeletről szóló 2007. évi LXXV. törvény szerint.

***Az ajánlat tartalmazza:***

* A könyvvizsgálói kamarai igazolást vagy annak hiteles másolatát a pályázó nyilvántartásáról;
* A társaság vagy egyéni könyvvizsgáló bemutatását és referenciáit;
* Nyilatkozatot a pályázó felelősségbiztosításáról;
* Az éves díjazási igényét.
1. **A könyvvizsgálói megbízások kezdete:**

2023. július 1.

**A könyvvizsgálói megbízások megszűnése:**

A könyvvizsgálói megbízatás határozott időtartamra szól, ennek megfelelően a megbízási jogviszony a következő határnappal szűnik meg: **2026. június 30.**

1. **A pályázati felhívások közzététele:**

A pályázati felhívásokat a Kisalföld című napilapban, a gazdasági társaság honlapján, illetve a térség városainak honlapján kell megjelentetni.

1. **Bírálati szempont, a megbízás feltételei:**

A könyvvizsgálót az összességében legmegfelelőbb ajánlat, valamint referenciák alapján az alapító választja meg. A megbízás feltételeit és díjazását ugyancsak az alapító határozza meg. A megbízási szerződést a társaság ügyvezetője köti meg.

1. **Határidők:**

Az ajánlatok beérkezési határideje együttesen: **2023. március 24. (péntek) 12.00 óra**.

Az elbírálás várható ideje: 2023. április Társulási Tanács ülés.

1. A pályáztatás további elemeit (különösen az ajánlatok benyújtásának módját, az ajánlatok felbontásának időpontját és módját, valamint a beszerzési eljárások további, egyéb módon nem szabályozott releváns eljárási szabályait) az eljárást lebonyolító gazdasági társaság ügyvezetője az érvényes belső szabályozása alapján jogosult és köteles meghatározni.

Felelős: Dr. Árvay István elnök

 Hancz Attila ügyvezető

Határidő: 2023. március 24.

1. A Társulási Tanács megbízza az ügyvezetőt a pályázók meghallgatásával, valamint az ajánlatok bírálatra történő előkészítésével - a benyújtott ajánlatok értékelésével és a megválasztani javasolt könyvvizsgáló személyének megjelölésével. A Társulási Tanács elrendeli, hogy az ügyvezető a felügyelőbizottság elnökét véleményező jogkörrel vonja be az eljárásba.

Felelős: Hancz Attila ügyvezető

Határidő: 2023. április 6.